FI Euroopan unionin virallinen lehti C 30/17

Tiivistelmä komission päätöksestä,

annettu 9 päivänä joulukuuta 2009,

Euroopan unionin toiminnasta tehdyn sopimuksen 102 artiklan ja ETA-sopimuksen 54 artiklan mukaisesta menettelystä

(Asia COMP/38.636 – RAMBUS)

(tiedoksiannettu numerolla K(2009) 7610)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

2010/C 30/09

Komissio antoi 9 päivänä joulukuuta 2009 päätöksen Euroopan unionin toiminnasta tehdyn sopimuksen (SEUT) (1) 102 artiklan ja ETA-sopimuksen 53 artiklan mukaisesta menettelystä. Neuvoston asetuksen (EY) N:o 1/2003 (2) 30 artiklan säännösten mukaisesti komissio julkaisee osapuolen nimen ja päätöksen olennaisen sisällön. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen teksti, josta on poistettu luottamukselliset tiedot, on saatavilla kilpailun pääosaston verkkosivuilla osoitteessa:

http://ec.europa.eu/competition/antitrust/cases/

(1) Asia koskee Rambus Inc:tä, jäljempänä ’Rambus’, sekä sitä, että yritys on vaatinut mahdollisesti kohtuuttomia rojalteja eräiden dynaamisissa hakumuisteissa (Dynamic Random Access Memory, jäljempänä ’DRAM’) käytettäviin siruihin liittyvien patenttien käytöstä sen seurauksena, että Rambus on väitteiden mukaan tahallisesti toiminut harhaanjohtavasti JEDECin standardien laadinnassa. Tämä toiminta ilmeni siten, että Rambus jätti ilmoittamatta olemassa olevista patenteista ja patenttihakemuksista ja väitti jälkeenpäin niiden olevan merkityksellisiä JEDECin hyväksymien standardien kannalta.

(2) Ennakkoarvioinnissaan komissio katsoi, että Rambusin käytäntö vaatia sellaisia rojalteja patenttiensa käytöstä JEDECin standardeja noudattavien DRAMien valmistajilta, joita se ei olisi voinut veloittaa ilman väitettyä tahallista ja harhaanjohtavaa toimintaansa, herätti epäilyjä toiminnan yhteensopivuudesta silloisen EY:n perustamissopimuksen 82 artiklan kanssa (nykyään Euroopan unionin toiminnasta tehdyn sopimuksen 102 artikla). Ennakkoarvioinnissaan komissio katsoi, että on tärkeää arvioida Rambusin toimintaa perusteellisesti ottaen huomioon asiaan liittyvät erityiset olosuhteet ja etenkin yhteys standardien laadintaan.

(3) Komissio katsoo, että tehokas standardien laadintaprosessi kyseessä olevan asian kannalta merkityksellisellä alalla on edellytys tekniselle kehitykselle ja yleiselle markkinoiden kehitykselle kuluttajien hyödyksi. Komission suuntaviivoissa (3) EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin todetaan, että standardoinnin on perustuttava ”syrjimättömyyteen sekä avoimiin ja läpinäkyviin menettelyihin”, jotta kilpailun vääristyminen voidaan välttää.

(4) Komissio katsoo, että sitoumukset, jotka Rambus on antanut ennakkoarvioinnin ja asianomaisten kolmansien osapuolten esittämien huomautusten jälkeen, ovat riittävät havaittujen kilpailuongelmien ratkaisemiseksi.

(5) Rambus sitoutuu olemaan veloittamatta SDRAM- ja DDR-standardeista, jotka JEDEC hyväksyi silloin, kun Rambus oli sen jäsenenä ja väitetysti harjoitti tahallista ja harhaanjohtavaa toimintaansa.

(6) Rambus sitoutuu veloittamaan enintään 1,5 prosentin rojaltimaksun myöhempien sukupolvien standardeista, jotka JEDEC on hyväksynyt Rambusin eroamisen jälkeen. Prosentti on pienempi kuin Rambusin DDR:istä aikaisemmissa sopimuksissa veloittama 3,5 prosenttia.

(7) Rambus tarjoaa tämän enimmäisprosentin kaikille markkinaosapuolille ja takaa, ettei teollisuudenalan tarvitse maksaa enempää. Tästä ennustettavuudesta ja varmuudesta on selkeää hyötyä yrityksille. Myös mahdolliset uudet markkinoille tulijat saavat näin selkeän käsityksen tulevista rojaltikustannuksista, mikä voi helpottaa niiden päätöksentekoa markkinoille tulosta.

(8) Päätöksessä todetaan, että sitoumusten ansiosta ei ole enää perusteita komission toimenpiteisiin. Sitoumukset velvoittavat Rambusia yhteensä viiden vuoden ajan päätöksen antopäivästä.

(9) Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 28. syyskuuta 2009.

(1) Joulukuun 1 päivästä 2009 EY:n perustamissopimuksen 81 ja 82 artikla ovat SEUT-sopimuksen 101 ja 102 artikla. Kyseiset kaksi määräyskokonaisuutta ovat asiasisällöltään samanlaiset. Tässä päätöksessä SEUT-sopimuksen 101 ja 102 artiklaan tehtyjä viittauksia on tarvittaessa pidettävä viittauksina EY:n perustamissopimuksen 81 ja 82 artiklaan.

(2) EYVL L 1, 4.1.2003, s. 1.

(3) Komission tiedonanto – Suuntaviivat EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin, 163 kohta (EYVL C 3, 6.1.2001).